[pic] | KOMISIJA EVROPSKIH SKUPNOSTI |

Bruselj, 12.12.2006

COM(2006) 815 konč.

2006/0271 (CNS)

Predlog

ODLOČBA SVETA

o smernicah za politike zaposlovanja držav članic

(predložila Komisija)

OBRAZLOŽITVENI MEMORANDUM

Nova lizbonska strategija, ki se izvaja od leta 2005, temelji na novem ciklu upravljanja z integriranim svežnjem smernic, ki bodo v veljavi ostale do leta 2008. Na podlagi integriranih smernic, ki obsegajo ekonomsko, socialno in okoljsko razsežnost, so države članice pripravile svoje nacionalne programe reform, ki določajo triletno strategijo za večjo rast in nova delovna mesta.

Komisija je v letnem poročilu o napredku in spremnem osnutku skupnega poročila o zaposlovanju, ki bo sprejeto po postopku iz člena 128(1) Pogodbe, ocenila programe nacionalnih reform. Ocena potrjuje, da se zaposlovanje povečuje, brezposelnost pa zmanjšuje. Vendar pa sta rast produktivnosti in kakovost delovnih mest še vedno pod evropskimi potrebami. Še vedno obstaja glavno vprašanje, ali so se evropski trgi dela sposobni soočiti z izzivi globalizacije in staranja prebivalstva. Poleg tega iz analize nacionalnih programov reform izhajajo naslednja ključna vprašanja o vsaki od treh prednostnih nalog evropske strategije zaposlovanja:

- Izvajanje politik je najbolj uspešno pri privabljanju več ljudi k zaposlitvi in ohranjanju teh ljudi v delovnem razmerju. Več pozornosti se namenja pristopu integriranega zaposlovanja po življenjskih obdobjih, toda politike za mlade ljudi, ženske in starejše delavce se še vedno obravnavajo ločeno.

- Poročila o izvajanju kažejo na najšibkejše izvajanje politike na področju izboljševanja prilagodljivosti delavcev in podjetij. Potreben je celovitejši pristop, ki bi bolje usklajeval prožnost in varnost. Integriranemu pristopu prožne varnosti se pozornost sicer namenja, vendar je treba razviti vrsto politik za izboljšanje prožne varnosti v vseh državah članicah.

- Veliko pozornosti je namenjene tudi strukturnim reformam sistemov izobraževanja in usposabljanja ter njihovim povezavam s trgom dela. Vendar pa je v mnogih državah članicah še vedno treba vzpostaviti usklajene in celovite strategije. Pobude za usposabljanja se običajno še vedno bolj osredotočajo na mlade ljudi, udeležba starejših od 45 pri vseživljenjskem učenju pa ostaja zaskrbljujoče nizka.

Ti sklepi potrjujejo politike in reformno agendo, opisano v obstoječih smernicah zaposlovanja. Iz postopkovnih razlogov iz člena 128(2) je treba njihovo veljavnost za leto 2007 potrditi z Odločbo Sveta, po posvetovanju z Evropskim parlamentom, Odborom regij, Evropskim ekonomskim in socialnim odborom ter Odborom za zaposlovanje.

2006/0271 (CNS)

Predlog

ODLOČBA SVETA

o smernicah za politike zaposlovanja držav članic

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 128(2) Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju mnenja Evropskega ekonomsko-socialnega odbora[3],

po posvetovanju z Odborom regij,

ob upoštevanju mnenja Odbora za zaposlovanje,

ob upoštevanju naslednjega:

(1) Reforma lizbonske strategije leta 2005 je poudarila rast in delovna mesta. Smernice za zaposlovanje evropske strategije zaposlovanja in splošne smernice za gospodarsko politiko so bile sprejete kot del integriranega svežnja[4], pri čemer ima evropska strategija zaposlovanja vodilno vlogo pri izvajanju ciljev lizbonske strategije glede zaposlovanja in trga dela.

(2) Unija mora aktivirati vse ustrezne nacionalne vire in vire Skupnosti – vključno s kohezijsko politiko – v treh razsežnostih lizbonske strategije (gospodarski, socialni in okoljski), da bi v splošnem okviru trajnostnega razvoja bolje izkoristila njihove sinergije[5].

(3) Smernice za zaposlovanje in splošne smernice za gospodarsko politiko je treba v celoti pregledati le vsaka tri leta, v vmesnem triletnem obdobju do leta 2008 pa mora njihovo posodabljanje ostati strogo omejeno, da se zagotovi stopnja stabilnosti, potrebna za učinkovito izvajanje.

(4) Pregled nacionalnih programov reform držav članic iz letnega poročila Komisije o napredku in skupnega poročila o zaposlovanju kaže, da si morajo države članice še naprej prizadevati za obravnavo naslednjih prednostnih področij:

- privabiti več ljudi k zaposlitvi in jih ohraniti v delovnem razmerju, povečati ponudbo delovne sile in posodobiti sisteme socialne zaščite,

- izboljšati prilagodljivost delavcev in podjetij; in

- povečati naložbe v človeški kapital z boljšim izobraževanjem in usposabljanjem.

(5) Evropski svet je na zasedanju 23. in 24. marca 2006 poudaril osrednjo vlogo politik zaposlovanja v okviru lizbonske agende in potrebo po povečanju zaposlitvenih priložnosti za prednostne kategorije v okviru pristopa zaposlovanja po življenjskih obdobjih. V zvezi s tem je potrdil Evropski pakt za enakost med spoloma, ki mora dodatno poudariti vprašanje načela enakosti spolov in v večjem obsegu dati zagon izboljšanju perspektiv in priložnosti za ženske.

(6) Odprava ovir za mobilnost delavcev, kakor jo obravnavajo Pogodbe, vključno s Pogodbami o pristopu, mora okrepiti delovanje notranjega trga ter spodbuditi njegovo rast in zaposlitveni potencial.

(7) Glede na sklepe Komisije o pregledu nacionalnih programov reform in sklepe Evropskega sveta je treba pozornost sedaj nameniti učinkovitemu in pravočasnemu izvajanju, še posebej pa dogovorjenim kvantitativnim ciljem, kot so določeni v smernicah 2005–2008 in v skladu s sklepi Evropskega sveta.

(8) Države članice morajo upoštevati smernice za zaposlovanje pri načrtovanju uporabe sredstev Skupnosti, predvsem iz Evropskega socialnega sklada.

(9) Glede na integrirano naravo svežnja smernic morajo države članice v celoti izvajati splošne smernice za gospodarsko politiko –

SPREJEL NASLEDNJO ODLOČBO:

Člen 1

Smernice za politike zaposlovanja držav članic, kot so določene v Prilogi k Sklepu Sveta 2005/600/ES z dne 12. julija 2005 o smernicah za politike zaposlovanja držav članic, ostajajo v letu 2007 nespremenjene in jih države članice upoštevajo v svojih politikah zaposlovanja .

Člen 2

Ta odločba je naslovljena na države članice.

V Bruslju, [… ]

Za Svet

Predsednik

[…]

[1] UL C , , str. .

[2] UL C , , str. .

[3] UL C , , str. .

[4] UL L 205, 6.8.2005 str. 21 (smernice zaposlovanja) in str. 28 (splošne smernice za gospodarsko politiko).

[5] Prim. UL L 205, 6.8.2005 (smernice za zaposlovanje), uvodna izjava 4.